32004L0057
L 127/73
JURNALUL OFÍCIAL AL UNIUNII EUROPENE
DIRECTIVA 2004/57/CEE A COMISIEI
din 23 aprilie 2004
privind identificarea articolelor pirotehnice și a anumitor muniții în sensul Directivei 93/15/CEE a Consiliului de armonizare a dispozițiilor privind introducerea pe piață și controlul explozibililor de uz civil
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 93/15/CEE a Consiliului din 5 aprilie 1993 de armonizare a dispozițiilor privind introducerea pe piață și controlul explozibililor de uz civil (1), în special articolul 13 alineatul (3),
întrucât:
(1)
Directiva 93/15/CEE se aplică materialelor și articolelor explozive definite ca atare în recomandările Organizației Națiunilor Unite privind transportul de substanțe periculoase și incluse în clasa 1 din recomandările respective. Cu toate acestea, articolele pirotehnice sunt în mod expres excluse din domeniul de aplicare a directivei menționate.
(2)
Prin urmare, pentru a asigura o aplicare uniformă a Directivei 93/15/CEE în întreaga Comunitate, este necesar să se identifice, în ceea ce privește recomandările relevante ale Organizației Națiunilor Unite, articolele care trebuie considerate articole pirotehnice.
(3)
Anumite articole incluse în clasa 1 din recomandările Organizației Națiunilor Unite au destinație dublă, ele putând fi utilizate fie ca explozibili, fie ca articole pirotehnice. Prin urmare, în interesul unei aplicări coerente a Directivei 93/15/CEE, se impune adoptarea de dispoziții prin care să se identifice articolele respective în funcție de caracterul lor predominant, adică fie ca explozibili, fie ca substanțe pirotehnice.
(4)
Măsurile prevăzute în prezenta directivă sunt în conformitate cu avizul comitetului creat în conformitate cu articolul 13 din Directiva 93/15/CEE,
ADOPTĂ PREZENTA DIRECTIVĂ
Articolul 1
În vederea aplicării dispozițiilor articolului 1 alineatul (3) a doua liniuță și parțial a treia liniuță din Directiva 93/15/CEE, anexa I la prezenta directivă menționează articolele considerate, în recomandările aplicabile ale Organizației Națiunilor Unite, ca fiind articole pirotehnice sau muniții.
Articolul 2
Anexa II la prezenta directivă menționează articolele în cazul cărora trebuie stabilit, în scopul aplicării articolului 1 alineatul (3) a doua liniuță din Directiva 93/15/CEE, dacă este vorba despre articole pirotehnice sau de explozibili.
Articolul 3
(1) Statele membre adoptă și publică înainte de 31 decembrie 2004, actele cu putere de lege și actele administrative necesare pentru a se conforma dispozițiilor prezentei directive. Statele membre comunică de îndată Comisiei textul respectivelor dispoziții, precum și un tabel de corespondență între acele dispoziții și prezenta directivă.
Statele membre aplică aceste dispoziții de la 31 ianuarie 2005.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 23 aprilie 2004.